經埋輪地
作者：蔣冽
朝代：唐

paragraphs: 漢家張御史，晉國綠珠樓。
時代邈已遠，共謝洛陽秋。
洛陽大道邊，舊地尚依然。
下馬獨太息，擾擾城市喧。
時人欣綠珠，詩滿金谷圓。
千載埋輪地，無人興一言。
正直死猶忌，況乃未死前。
汨羅有飜浪，恐是嫌屈原。
我聞太古水，上與天相連。
如何一落地，又作九曲泉。
萬古惟高步，可以旌我賢。